คณะนักประดิษฐ์และนักวิจัยไทยจาก 8 หน่วยงาน ได้รับรางวัลใหญ่ระดับนานาชาติ
นางสางวิภารัตน์ ดีอ่อง ผู้อำนวยการสำนักงานการวิจัยแห่งชาติ หรือ วช. เปิดเผยว่า ภารกิจที่สำคัญหนึ่ง ของ วช. ในการขับเคลื่อนการวิจัยและนวัตกรรมของประเทศ การสนับสนุนให้นักประดิษฐ์และนักวิจัยไทยเข้าสู่เวทีนานาชาติในระดับโลกช่วงมิถุนายน 2564 ที่ผ่านมา โดยได้นำนักวิจัยและนักประดิษฐ์ไทย เข้าร่วมการประกวดและจัดแสดงผลงานในเวทีนานาชาติ งาน “E-NNOVATE 2021 Edition : International Innovation Show” ในรูปแบบออนไลน์ โดยได้รับรางวัลเหรียญทองมาครองถึง 11 เหรียญ อาทิ เครื่องวิเคราะห์ชนิดของแอลกอฮอล์อย่างง่าย พร้อมชุดแสดงผลผ่านอุปกรณ์ควบคุม Internet of Things (lot) แสดงผลบนสมาร์ทโฟน ของนางสาวจิราพร ช่อมณี แห่ง มหาวิทยาลัยทักษิณ, แอปพลิเคชันสุขภาพโดยใช้เทคโนโลยีความจริงเสมือน (AR) บำบัดอาการออฟฟิศซินโดรมและปวดศีรษะด้วยการแพทย์แผนไทยแบบราชสำนัก ของผู้ช่วยศาสตราจารย์ชุดาณัฏฐ์ สุดทองคง แห่งมหาวิทยาลัยเทคโนโลยีพระจอมเกล้าธนบุรี,ชุดอุปกรณ์ช่วยออกกำลังกายในผู้ป่วยติดเตียง ของเด็กชายธิปก ตั้งศิริพัฒน์ แห่ง โรงเรียนสาธิตจุฬาลงกรณ์มหาวิทยาลัย ฝ่ายประถม, โปรแกรมฝึกคลื่นสมองด้วยเทคนิคสะท้อนกลับ ป้องกันสมองเสื่อมและลดปัญหาความรุนแรงจากสมาธิสั้น ของเด็กชายกร เหมรัญช์โรจน์ แห่งโรงเรียนสาธิตจุฬาลงกรณ์มหาวิทยาลัย ฝ่ายมัธยม เป็นต้น นอกจากนี้ ยังได้รางวัลเหรียญเงิน จำนวน 8 เหรียญ และรางวัลเหรียญทองแดง จำนวน 1 เหรียญด้วย   สำหรับงานดังกล่าว ในปีนี้จัดขึ้นเป็นครั้งที่ 2 โดย Innovative Business Solutions (IBS) หน่วยงานเอกชนด้านการส่งเสริมนวัตกรรมสู่เชิงพาณิชย์แห่งสาธารณรัฐโปแลนด์ โดยมีผู้ส่งสิ่งประดิษฐ์เข้าร่วมแข่งขันกว่า 195 ผลงาน จาก 16 ประเทศทั่วโลก